מתחת לרגליים של המתקן שעליו יושב המזגן אפשר להניח פיסה (או שתי פיסות) של יריעה ביטומנית.
קולטים של דודי שמש אפשר להניח מעל אבני ריצוף ("אקרשטיין" וכדומה) כאשר מתחת לאבן מניחים פיסה (או שתי פיסות) של יריעה ביטומנית.
מתחת לרגלי הדוד אפשר גם כן להניח אריח ריצוף ומתחתיו יריעה.
האיטום מתבצע במסטיק פוליאוריטני (כגון ה"סיקה פלקס").
ראשית מסירים מהצנרת, באזור הקרוב לקיר החיצוני, את כל הציפוי הלבן ואת כל הציפויים הספוגיים שעוטפ]ים את הצנרות. לאחר מכן מורחים חומר יסוד ("סיקה פריימר 3N") על כל שטח הקיר הסמוך (אך לא על הצנרות והכבלים).
מספר דקות לאחר מכן אפשר כבר ליישם את המסטיק באמצעות אקדח סיליקון. יש להחדיר אותו בין כל הצנרות והכבלים.
לאחר מכן מהדקים ו"מפסלים" את המסטיק למקומו באמצעות אצבע שטבולה במי סבון (סבון כלים + מים 50/50).
אני מחפש פתרון לאיטום מעקה על גג שטוח.
הבית בן 10, עם השנים גיליתי בעיות רטיבות שמקורן בסדקים בשליכט אקרילי במעקה מסביב לגג שטוח (לאורך פינות שהטייח שם).
כרגע אני מחפש פתרון קבוע ונכון.
אני מתלבט בין קופינג מפח מגולוון, עוד שכבת איטום ושליכט, קופינג שיש, קופינג טרקוטה (מתלבש יפה גם בצדדים).
מה הפתרון נכון ביותר?
לא ניתן לנבא מכאן אם הקופינג הוא זה שאחראי על בעיית הרטיבות. מכיוון שהקופינג מרוחק יחסית מתקרת הבית (מותנ בגובה המעקה..) כדאי גם לחפש מקורות אפשריים נוספים למעבר הרטיבות פנימה.
לא ניתן להדביק שיש או חיפוי אבן אחר מעל גבי השליכט הקיים. כך שאם אינך מתכוון להסירו ממקומו תוכל לכסות אותו בפח או לאטום מעליו בחומר פוליאוריטני שקוף וגמיש כגון "סיקה לסטיק 490T".
אם ברצונך בפתרון היסודי ביותר יהיה עליך להסיר את כל שכבת השליכט והטיח, לאטום את תשתית המעקה בחומר איטום צמנטי (כגון "טורוסיל" או "סיקה טופסיל 107") ואחר כך להדביק קופינג משיש בדבק תואם.
מופיעה אצלי תפרחת על רובה ריצוף חוץ במרפסת שירות. ראו תמונה.
אני יודע שבסיס מרפסת השירות היה ביציקה לבית ומעליו להגבהה שמו שורת אבנים משתלבות ומעליו שמו מצע שומשום וריצוף. מדוע יש תפרחת ומה לא נאטם כראוי ?
שיטת הבניה שתארת אינה מקובלת ועלולה להגביר את תנודות הריצוף שלא לצורך.
לא ברור אגב מתאורך אם בוצע איטום לתשתית לפני הנחת המילוי והריצוף.
באופן כללי רטיבות ברמה כזו או אחרת הינה דבר שבשגרה תחת משטחים מרוצפים חיצוניים ומסיבה זו בדיוק אוטמים את התשתית לפני שלב הריצוף. אם אין חדירת רטיבות לקומה התחתונה התופעה אינה צריכה להדאיג. בכל מקרה תוכל להסיר רובה ישנה ולמלא בחדשה. אם הריצוף יציב ועבודות המלוי של המישקים תעשה באופן מקצועי לא אמורה להיות בעיה.
עקב פיצוץ של צינור, נוצרה רטיבות חריגה בקומה העליונה. בבדיקה נמצאו ערכים של מעל 6%, אפילו 13 ו- 14%. יש פרקט בקומה העליונה שמונח מעל לריצוף ישן וכרגע נראה שלם. יש מעט רטיבות קפילארית וכמובן רואים רטיבות בתקרה כשעומדים בקומה מתחת ומסתכלים למעלה.
ברור כי הפיתרון המיטבי הוא לפנות את הבית, להחליף את החול/סומסום ולחזור לבית. יחד עם זאת שמענו גם הצעות לחכות עד לאחר הקיץ ולתת לבית להתייבש לבד. האם דרך פעולה זאת אפשרית? או שהמתנה לכך שהבית יתייבש תגרום לנזקים נוספים שלא קיימים כיום כגון הרס הפרקט (כי המים יתאדו דרכו)? או שהפרקט כבר הרוס בכל מקרה וזה לא משנה?
במצבים מסוג זה לא ניתן להבחין בעין ברטיבות ששוכנת מתחת לפרקט. הסיכוי שהרטיבות תתנדף לה מבלי לגרום לו נזק הנו נמוך. מכיוון שסביר להניח שהפרקט ינזק שיש לשקול את הרמת כל הריצוף (כעת או מאוחר יותר).